khistorydata/jeongjo-sjw-relations huggingface dataset:
정조 17년
藥房都提調李𡊠副提調徐鼎修啓曰伏未審夜間聖體調攝若何寢睡水剌之節何如膈煩眉癤之候亦何如昨日湯劑進御後諸節益有差勝之效乎連陳口啓未蒙晉接區區下情不勝焦鬱之至臣等率諸御醫趁早入診詳察聖候繼進之湯劑當付之膏藥趁卽議定爲宜王大妃殿氣候何如惠慶宮氣候何如臣等不任終宵憂慮敢此問安竝爲仰稟答曰知道王大妃殿惠慶宮中宮殿藥房口傳問安答曰知道
정조 17년
李益運啓曰大司憲李聖圭未肅拜執義黃樟掌令李羽逵鄭毅祚持平趙恒鎭崔鎭夏竝呈辭監察茶時之意敢啓傳曰知道
정조 17년
李書九啓曰判府事朴宗岳右議政金履素爲承候來待矣傳曰入侍
정조 17년
李書九啓曰時原任閣臣爲承候來待矣傳曰入侍
정조 17년
傳于李益運曰左副承旨馳詣健元陵奉審摘奸局內諸陵一體奉審以來
정조 17년
承旨前望單子入之洪明浩李書九洪義榮南公轍落點
정조 17년
兵曹口傳政事副司直徐龍輔
정조 17년
傳于洪明浩曰藥房提調持湯劑入侍
정조 17년
傳于洪義榮曰右承旨入侍
정조 17년
洪義榮啓曰日前忠淸前兵使奪符宣傳官下去之時自上爲慮外邑多日供給之弊有宣傳官翌朝發送之命而司謁誤傳下敎至有自畿營馳撥招還之擧矣標信事體何等至重而旣發之宣傳官中路還歸者事未前有萬萬驚駭臣亦有當初未及提稟之罪不勝惶恐而當該宣傳官及行首宣傳官旣有出付本兵之命雖不敢更爲請罪不卽致察之兵曹判書亦不可無驚從重推考誤傳司謁令攸司從重科治何如傳曰允當該宣傳官過齋後令兵判嚴棍論理草記
정조 17년
洪義榮啓曰卽伏見忠淸兵使李潤國到任狀啓備陳交龜遲滯之由而遣辭之際多入衍語極涉屑越事甚未安當該兵使李潤國從重推考原狀啓還下送使之改修正上送何如傳曰允
정조 17년
南公轍以兵曹言啓曰卽接集春營入直哨官丁海翼手本則集春門南邊舊築宮墻半間許蓋瓦脫落云令紫門監急速修改而其在愼重之道不可無申飭亦令該軍門限修改間晝察夜巡之意分付何如傳曰允
정조 17년
南公轍以壯勇營言啓曰本營將校射會時連六巡全布人別單書入之意敢啓傳曰依別單判下令政院捧傳旨可也
정조 17년
南公轍以御營廳言啓曰本廳字內集春門南邊宮墻舊築半間許仰板及蓋瓦缺落處晝察夜巡事自兵曹草記矣別定將校一人率集春營入直軍四名限修改間晝察夜巡之意敢啓傳曰知道
정조 17년
南公轍以司僕寺一二提調意啓曰守禦使李文源箭串設牧擧條批旨內諸條皆有意見卿退與本寺一二提調相議先從可行者試之之意論理草記事令該寺知悉可也事命下矣臣與守禦使臣李文源二提調臣鄭昌順一處相會逐條爛商而本寺弊瘼今至莫可收拾之境財力則漸就凋殘馬政則漸至耗縮臣與提調嘗懷憂歎每思矯救智慮淺短莫適所從此際守使面承聖敎躬審牧場慨然有擔當對揚之意若果因此而馬畜蕃息地用富庶則臣等之與榮誠亦幸矣第以守使擧條中諸條見之以臣等愚見不無一二可以更合商量者宮房折受之還屬草牌柴場之禁斷皆如其言而至於修築防閑疎鑿濠渠固是不可已之事數百年頹癈之基址今欲重修雖或有崩砌頹石因舊補築者陵夷平鋪之地在在皆然不可不浚濠築城以防踰逸國初設牧之時土曠人稀歸馬此地便同華陽今則場外民家周遭聯絡一或踰逸大爲民害築堤峻防以定界限所入物力當以萬計而守使乃欲以一年分養馬除半權減之雜費會減近六千兩當之者已與臣等之見相左且分養馬年例分給軍馬及邊馬之數當爲二百餘匹分養之馬今若權減其半則明年分養只爲三百二匹以此三百二匹之馬除出二百餘匹之例給則再明年分養已不滿百匹今此馬場放牧之馬數年之內恐無孶長服乘之理然則再明年以後軍馬邊馬年例應下之數專以各牧場馬收取備給此爲目下難處之端旣欲放牧則驅牧之卒當爲定數而場內田畓旣令陳廢則驅牧幾名料布幾許位田幾許亦當料理今此擧條竝不擧論守使之意欲以驅牧之役使諸員責立云而諸員與驅牧名號旣異使役亦殊則位田已歸陳荒料布更不磨鍊而責以驅牧之役似無願從之理此亦不可不更加理會而雖令放牧之具果能畢備無他所費今以目下所見言之每年分養上來後放牧者率多致斃正當春夏之際非無水草之豐而昨年致斃爲八十四匹再昨年致斃爲七十五匹此固圉人不善畜牧之罪從前已往致斃多寡雖或不同年年如此今於水落草枯之後其不無多少致斃亦不可知今雖一依擧條所達牡牝健馬竝限三四百匹使之放牧而若又致斃如分養之馬則其所蕃息之計反致耗縮之患亦豈不可惜之甚者乎臣昌順頃與守使同審牧場雖不無差異之見而身居其職未能蘇革致令他人替擔其憂反生橫議恐或沮敗區區意見不敢畢陳只以做時說時本自不同宜效故人疑則少嘗之義有所仰奏今此守使之折半爲言者亦有取於提調之所奏而然云其言亦不無所見臣意則分養之法雖有弊端自是四百年流來古規亦不可一朝廢閣姑取守使所奏牡牝取種之馬先以四五十匹放之牧場以觀成就水草之美孶長之蕃果如守使所言則分養可以永罷放牧可以增數而今旣以數十匹放牧爲定略以木柵防其奔突修築煩費亦可除減內乘加出尤近張大拜峯鎭將旣在場外使之兼牧主管亦可擧行其在試可之義實爲簡便守禦使意見已悉於筵達擧條中而臣與提調迷見如此敢啓傳曰卿等與守使同爲登筵時稟處可也
정조 17년
洪義榮以司僕寺一二提調意啓曰忠淸監司李亨元啓本平薪三牧場馬匹見縮委折査覈馳啓事判付內觀此錦伯査啓比之御將所奏不啻倍蓰牧馬九百餘匹虛錄至於四百餘匹云者豈有如許馬政乎渠輩口供已如此若又逐日査點則當至於空其群事旣現發不可尋常處之當該牧官卽其地定配牧屬令道伯照法痛治其所釐弊之方付之該寺草記稟處凡事若不大加振刷何以責其成效況此牧若此則他牧可知査點之方釐弊之道亦自該寺論理草記俾有來頭之實效事命下矣今此平薪牧馬之多數見縮事之驚駭莫此爲甚原摠九百餘匹之內見縮之數殆居其半此固牧屬所供若又査點其所見縮亦不知爲幾匹其在嚴馬政懲後弊之道不可仍置待秋査點必以壯健馬匹隨闕徵立斷不可已而大抵牧馬欠縮在在皆然稱以遺失故斃逐年報來少不下六七百匹査點久闕疎虞莫甚故徵立或代價隨闕補充之意每每嚴關而牧官則以虛爲實專事瞞報牧卒則指無謂有惟意幻弄提飭雖勤而奸竇層生點馬久廢而現發無路此專由於牧官不能盡職睯不畏法之致且場內冒耕法禁至嚴則牧民肆然偸占橫縱犯耕牧官矇不禁斷尋常看過以致水草之場年年漸縮遂使牧馬致斃之相續孶産之不繁原摠之虛錄者職由於此今以平薪一牧推之他弊亦可反隅若此不已則前頭空群其勢必至設牧攻駒之意果安在哉今伏承聖敎釐弊之策反復揣量則無過於點馬一款矣蓋以動民驅點之爲弊廢而不行者積有年所故各牧官吏無所畏憚虛僞成習馬政之痼瘼至於此極則何拘於些少貽弊之端一向廢閣不復舊規乎又況點馬之行兼有檢田之政則因其點馬之停廢竝與檢田而抛棄馬籍徒擁虛簿田政漸至紊亂積弊交集莫可收拾言念馬政寧不寒心自今秋爲始發遣郞官各道牧場次第考閱點馬檢田等事輪回擧行馬籍虛實場內犯耕各別査櫛則雖不必一年之內俱閱諸牧以致騷擾亦可期數歲之後畢點各場隨處察飭若有如今番平薪之多數欠縮則該牧官吏一依平薪例勘處其餘隨其執頉多少分輕重草記論勘之意定式施行何如傳曰允
정조 17년
洪義榮以一所巡廳言啓曰臣於今月十四日行巡時到興仁門使本廳軍士依例打考門鑰則上下鑰中下鑰則無頉而上鑰排目本自不固暫經掀搖自致拔落城門鎖鑰何等嚴重而常時開閉之際不能審察有此疎忽之事萬萬驚駭趁卽改備之意已爲通報于兵曹而當該護軍部將令攸司照法勘處何如傳曰允
정조 17년
南公轍以義禁府言啓曰前統制使李潤慶拿問嚴處事傳旨啓下矣李潤慶時在任所云依例發遣府都事交龜後拿來何如傳曰設賑之餘厨傳宜念待待命拿囚可也
정조 17년
南公轍以義禁府言啓曰頃因備局有司堂上尹行任所啓湖南風落松發賣時慢不致察之當該差使員指名狀聞事行會該道矣觀此全羅監司權啓本則風落松發賣時右道差使員加里浦僉使李瑞龜指名以來而李瑞龜時在任所云依例發遣府書吏交代後拿來何如傳曰水使不能致察之致如渠差員何論令道臣嚴棍懲勵可也
정조 17년
南公轍以義禁府言啓曰全羅左水使李殷福風落松最多鎭定配事承傳啓下矣李殷福全羅道興陽縣蛇渡鎭定配而以承傳內辭意具罪目依例發遣府書吏交龜後執捉仍令押送配所何如傳曰允
정조 17년
洪義榮以義禁府言啓曰中官梁大宜照律定配事承傳啓下矣取考律文則大明律詐僞條有曰凡奏事詐不以實者杖一百徒三年大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣梁大宜杖一百收贖告身盡行追奪黃海道松禾縣維安驛徒三年定配而以承傳內辭意具罪目依例發遣府書吏押送配所何如傳曰允洪義榮以刑曹言啓曰徽陵丁字閣修改別單遲滯之司謁及院吏竝令攸司照律嚴懲草記事命下矣取考律文則大明律違令條有曰凡違令者笞五十司謁李孝得院吏朴聖汲等依此律各決笞五十之意敢啓傳曰知道
정조 17년
吏曹啓目粘連濟州牧使李喆運似當施以表裏賜給之典濟州判官李徽祚旌義縣監許湜似當施以兒馬賜給之典大靜縣監鄭運躋置之而事係恩賞上裁何如判付啓依回啓施行爲旀濟州判官李徽祚旌義縣監許湜殘邑百石亦足當腴邑千包施以陞敍之典爲良如敎
정조 17년
癸丑五月二十三日辰時上御重熙堂藥房入診入侍時提調李𡊠副提調徐鼎修記事官徐有聞記注官安經心承膺祚醫官金光國李翊臣周命新李敬培李周憲白成一金順行一提學鄭民始檢校直提學徐有防檢校直閣徐龍輔徐榮輔南公轍原任直閣尹行任檢校待敎金祖淳以次進伏訖𡊠等曰聖體欠和下情不勝焦迫膈候諸節若何而癤候亦有復常之慶乎上曰膈候如昨頭癤肆毒使諸醫官入診可也翊臣命新以次診候訖翊臣曰氣候不得調和利膈之劑恐好矣命新曰脈度浮數此是膈煩之致矣上曰鍼醫進前仰瞻可也順行成一以次進前仰瞻訖成一等曰癤候當有毒氣三紅膏粘付恐好矣上曰提調率醫官退出議定當劑以方文書入俾卽煎入之地可也𡊠等退出上曰昨日大臣爲承候入來而以靜攝之無以酬應不得召接矣鼎修曰聞大臣方又入來云矣上曰入侍賤臣承命出與判府事朴宗岳偕入進伏上曰右相不爲入來乎宗岳曰下情不勝焦迫與臣同爲入來而右相則以其病難登陛不得入侍矣上曰右相之病如此政府事可悶矣宗岳曰聖體調攝若何上曰今則比昨稍勝矣宗岳曰此時聖孝益新膈候安得不添損乎癤候則可以仰氣度之康旺目下雖甚悶迫實是歡忭事矣上曰予之膈氣每每如期而發誠爲悶然宗岳曰王大妃殿氣候何如上曰一樣矣宗岳曰惠慶宮氣候何如上曰一樣矣宗岳曰臣於園所享官之行奉審局內樹木之茂盛佳氣之菀蔥尤勝於前實是國家億萬年無疆之慶天以吉地卜我園寢卽是聖孝仰格之致也上曰園幸每在歲初樹木之茂盛不得親見殊甚沓沓命宗岳先退宗岳退出命鼎修書傳敎曰有實病承旨及在外承旨許遞與未差之代前望單子入之待下批牌招察任又命書榻敎曰進御加減六和湯前方中加黃連五分一貼更爲煎入又命書榻敎曰藥房夕問安及內閣政院玉堂問安勿爲之又命書榻敎曰進御六和湯本方中加陳皮一錢五分唐木香五分藿香縮砂各五分香藿厚朴減五分甘草減二分去人蔘一貼煎入命退諸臣以次退出
정조 17년
行都承旨洪明浩坐行左承旨李書九坐直行右承旨洪義榮坐直左副承旨金孝建未肅拜右副承旨李益運坐同副承旨南公轍坐注書徐有聞仕一員未差假注書鄭馦仕直事變假注書韓永建仕
정조 17년
藥房提調臣李𡊠行都承旨臣洪明浩啓曰伏未審夜間聖體調攝若何寢睡水剌之節何如昨日湯劑進御後膈煩之節有差勝之效而眉癤浮高之候亦何如臣等率諸御醫趁早入診詳察聖候爲宜臣等不任終宵憂慮敢來問安竝此仰稟答曰知道膈煩比昨通利癤處亦旣差歇卿等不必入侍而黃蓮加入六和湯一貼更爲煎入可也王大妃殿惠慶宮中宮殿藥房口傳問安答曰知道
정조 17년
南公轍啓曰大司憲李聖圭未肅拜執義黃樟掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
傳于洪明浩曰坡州牧使今日政差出待下批當日辭朝
정조 17년
以忠淸監司李亨元罷職傳旨傳于李書九曰雖有不飭之失異於知而故犯姑先從重推考
정조 17년
以保寧縣監吳正根拿處傳旨傳于李書九曰賑政纔畢待待命拿囚事分付
정조 17년
以忠淸道漂頹戶稽報守令恩津前縣監徐重修洪州前牧使李昌會沔川前郡守鄭東杓淸州前牧使洪善養淸風前府使洪喜榮鴻山前縣監洪樂正鎭川縣監洪大應堤川縣監尹厚東懷仁縣監卞緯鎭靑山縣監任靖周永春縣監李明誠槐山郡守李英敎大興郡守李觀秀海美縣監申啓文木川縣監金載華等待畢賑拿處傳旨傳于李書九曰賑事苟完微眚宜貰分揀
정조 17년
以牙山前縣監李義文天安郡守李舒永木川縣監金載華等拿處傳旨傳于洪義榮曰紀律所關有難全恕而寧越倅旣以同罪分揀不可異同先施重推之典
정조 17년
以鴻山縣監金思䄷拿處傳旨傳于洪義榮曰精約之治宜恕晩載分揀
정조 17년
義禁府啓目吏曹參議李冕膺原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓旣無難强之情勢僚堂勉出綽有後政則聞伊日之飭敎遽納召牌者觀其擧措極涉無狀而聞其事實專由於政院之不能猛加促飭而然云此或爲一分可恕乎設令政院無一言渠敢不嫌其致煩酬應再違三違携持僚堂其將不離跬步乎所謂可恕之端適爲添罪之資渠於此焉逭重勘乎然遞罷近於曲循以公罪從重勘律附過還職後草記爲良如敎
정조 17년
李書九啓曰吏曹判書李秉鼎疏批已下卽爲牌招何如傳曰允參判一體牌招
정조 17년
有政吏批判書李秉鼎參判丁範祖牌招不進參議李冕膺進右副承旨李益運進啓曰判書李秉鼎參判丁範祖竝牌招不進小臣獨政未安何以爲之敢稟傳曰判書參判更卽牌招同參政事又啓曰判書李秉鼎參判丁範祖竝牌招不進小臣獨政未安何以爲之敢稟傳曰只出緊任以金孝建爲承旨金宗爀爲禮曹正郞李海愚爲坡州牧使兼養賢主簿單宋俊載靑山縣監任靖周今加通政加資事承傳西學訓導單安敬默南景龍爲典籍金喆淳爲引儀李東明爲寧陵別檢
정조 17년
兵批判書金文淳受由參判李集斗參議李身晦病參知林道浩入直進行右承旨洪義榮進副司直徐鼎修申光履金翰東李勉兢以上竝單付
정조 17년
傳于李書九曰刑曹參判之代令該曹口傳差出待下批牌招察任
정조 17년
洪義榮以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 17년
洪明浩以吏曹言啓曰卽因賑恤廳草記江原道畢賑諸守令別無分等施賞之事而道臣旣已登聞令該曹稟處事允下矣蔚珍縣令李宗憲自備穀爲四百三十九石原州判官元羽孫爲四百二十石平海郡守吳徹常爲四百十九石救食雖異公賑穀包俱過四百全然置之有欠激勸已上三邑守令竝施以兒馬帖賜給之典江陵府使洪義浩自備穀爲三百九十七石三陟府使尹㬘穀爲二百八十九石錢爲二十八兩旌善郡守黃瑗穀爲二百九石錢爲十五兩寧越府使朴基正穀爲一百五十六石橫城縣監張集紹穀爲一百五十石平昌郡守南羲老穀爲一百七石洪川縣監申韺穀爲三十石雖有自備之多寡俱不滿四百之數一竝置之至於前道臣尹師國錢穀劃給雖曰不些旣是私劃不必擧論而事係恩賞臣曹不敢擅便上裁何如傳曰事關恩賞不可屑越私賑諸道則畢賑後守令褒賞除非特敎無得擧行自是不易之典則本曹回啓直爲分等請賞有違格例當該堂上從重推考蔚珍縣令李宗憲等三倅自備數爻各近半千竝施陞敍之典其餘勿論寧越府使朴基正以他罪在就理中特爲分揀放送事分付該府可也
정조 17년
洪明浩以司饔院都提調提調意啓曰昨因蘇魚所監捉官所報以生箭魚代封事草記矣以休紙批下莫重御供初旣不能嚴飭準封到今節晩之後敢爲代封之請者莫非臣等誠意未到有此稽慢之致臣等之罪在所難免今方惶恐待罪而當該監捉官亟施罷拿之典該吏令攸司從重科治之意敢啓傳曰休紙還下者若從草記之請或有爲弊而然也卿等之待罪過矣此草記亦以休紙還下矣
정조 17년
洪義榮以濬川司言啓曰濬川自松杞橋至永都橋今日畢役之意敢啓傳曰知道
정조 17년
李書九以賑恤廳吏曹兵曹言啓曰卽見忠淸監司李亨元畢賑狀啓則以爲昨年穡事酷被災荒惟我聖上特推如傷之恩準劃賑穀別下帑錢拯濟之方懷保之策靡不用極遂使塡壑之類盡蒙咸育之澤各營邑驛鎭堡畢賑文書今纔齊到賑資劃得穀空名帖發賣租合各穀二萬三千九百二十一石內計除用下爲八千七百九十四石零餘在一萬五千一百二十六石零還爲會錄于各衙門後分賑都成冊修報于備邊司賑恤廳而守令之治賑俱著自備較優者民人之出義願納與私賑五十石以上者別單修啓恭俟該廳考例稟處而公州判官李鍾徽天安郡守李舒永舒川郡守李迪禮山縣監柳烇堤川縣監尹厚東延豊縣監金弘道黃澗縣監鄭殷祥永春縣監李明誠尼城前縣監申大有俱以尤甚之次之邑不藉公穀私自拮据分穀饋粥饑民賴活忠州牧使鄭東閔淸州牧使李樂培洪州牧使鄭東愈淸風府使徐簡修韓山郡守李集星沔川郡守朴始榮瑞山郡守鄭時采槐山郡守李英敎沃川郡守金宗範大興郡守李觀秀丹陽郡守李協聖林川郡守朴知源文義縣令洪大顯泰安縣監韓永逵陰城縣監申大羽淸安縣監李鼎烈懷德縣監金相儼鎭岑縣監徐理修連山縣監申在維靑陽縣監朴英秀鎭川縣監洪大應結城縣監朴尙春全義縣監金思羲報恩縣監沈公著懷仁縣監卞緯鎭永同縣監金履錫木川縣監金載華德山縣監金直休海美縣監申啓文唐津縣監徐有升安興僉使申德就所斤僉使金命嶷平薪前僉使李泰郁連原察訪鄭東愼栗峰察訪趙秀民金井察訪姜文岳利仁前察訪金致說亦以之次稍實之邑驛鎭雖不得一遵賑規意在濟民捐廩救急私賑便是格外不爲擧論於別單而附錄於原啓云取考別單則以爲燕岐縣監黃運祚謹約詳密悉心奉公多般賙恤民免顚連賑穀不精則每勤簸揚廩俸有餘則殫力添補自備穀物爲三百餘包定山縣監鄭亮采人旣安詳治先字恤疲癃稚弱之無一冤漏可驗抄付之審愼斛斗粥米之必自躬檢爭頌饋給之精準能辦五百石自備終致千餘口沾活靑山縣監任靖周五載撫摩蚤夜勞思賑事抄付救民察弊闔境安堵頌聲如一自備穀物爲九十五石恩津縣監尹行進人素多質治亦勤恪抄付則親自核察而無冤漏之怨饋給則務盡精實而有含哺之譽賑外賙給亦甚夥然貧戶不至流離饑口得免捐瘠自備爲五十石藍浦縣監曺允遂自當賑政一倍刻勵捐廩拮据逐口檢察不致混漏雖非受賑之民亦有勤恤之惠自備穀物爲三百石願納人瑞山嘉善金宗喆租一千石淸州折衝趙明瑞租三百石韓山嘉善金鎭秀租二百石嘉善李東相租一百八十石忠義衛李廷松租一百六十石忠州出身李廷烷租一百五十石閑良李希星牟一百二十石良人李壽漢牟一百十石良人尹得慶各穀一百十一石永同嘉善全春遇租一百五十一石零唐津閑良文時采租一百石靑山高召史租五十石淸風良人崔允山各穀五十一石零閑良金光潤牟五十石業武金宜福牟五十石業武嚴日載牟五十石私賑人公州幼學李在英各穀二百七十零報恩嘉善朴順興租六十二石零懸錄矣湖西之被災比諸兩南稍有間焉而以歉荒則兩年之水災荐仍以蓄積則一路之穀簿耗縮顑頷之民情到處遑汲公私之賑政殆遍沿野將不免溝壑之憂而軫恤之德音均視三南蠲免之惠澤若偏一道還穀之停退軍布之代捧有請許施及時拯濟溫綸頻煩於察眉仁恩洋溢於浹髓而曰猶不足特捐內帑之錢椒以補別巡之賙救疾病皆有助給童稚咸被收養遂使湖以西屢十萬生靈快免捐瘠幸致安堵得有今日莫非恩賜也守宰之承藉對揚殫竭心力係是職分內事而有勩無酬殊非勸奬之道公私之賑雖殊接濟之勞無異則亦不可區別置之別單修啓守令及成冊所載守令察訪邊將之自備者宜有分等褒嘉之典士民之願納與私賑者出義捐財補賑活民俱極嘉尙隨其多寡施以賞典在所不已竝令該曹考例稟處賑穀之會減會錄依狀聞施行卽見賑恤廳草記湖西設賑邑別單修啓守令及成冊所載守令察訪邊將之自備者士民之願納與私賑者竝令該曹考例稟處云矣燕岐縣監黃運祚開賑之前多般賙恤抄飢之際親自核實賑穀每勤簸揚廩餘殫力添補自備穀物亦爲三百餘石道臣修啓旣以治績賑政之最爲俱著者參量登聞置諸首褒則穀數雖曰不夥賑績可知最優其在褒賞之道合施表裏賜給之典定山縣監鄭亮采人旣詳明治先字恤抄付審愼饋給精準而自備穀數亦爲五百石道臣論列雖置之次自備數爻旣滿五百似當施以陞敍之典靑山縣監任靖周自當賑事蚤夜勞思不忽救民之政必勵察弊之際自備穀物亦爲九十五石恩津縣監尹行進抄付則親自核察饋給則務盡精實賑外周急亦甚夥然自備穀物亦爲五十石以上兩邑守令論其賑政雖甚可尙考厥自備未滿百包藍浦縣監曺允遂性是安詳治則孜孜捐廩拮据逐口檢察自備穀物亦爲三百石出自從班克體分憂自備穀數亦滿三百而道臣分等旣置第五則以上三邑守令似當竝施兒馬賜給之典成冊所載公賑邑庇仁縣監任長源自備穀爲五百石似當施以兒馬賜給之典保寧縣監吳正根扶餘縣監朴齊家平澤縣監鄭述仁石城縣監金復光稷山縣監金在明牙山縣監尹光心鴻山縣監金思䄷溫陽郡守李弘源稷山前縣監李鳴運新昌縣監鄭文在前縣監鄭昌耆恩津前縣監徐重修成歡前察訪李挺龍其所自備之穀多不過二百餘石小則爲十石而俱無治績之可言不必賞典之猥及竝置之私賑邑舒川郡守李迪各穀自備雖爲一千一百二十九石零而係是私賑似當施以熟馬賜給之典公州判官李種徽自備各穀爲一千六十六石似當施以陞敍之典禮山縣監柳烇自備各穀爲八百九十九石似當施以兒馬賜給之典永春縣監李明誠黃澗縣監鄭殷祥天安郡守李舒永堤川縣監尹厚東尼城前縣監申大有延豊縣監金弘道其所自備多不過四百小則爲百餘包而係是私賑一竝置之救急守令察訪忠州等三十五邑驛其所自備雖或有多寡之別救急論賞曾無可據之例亦爲置之願納人瑞山嘉善金宗喆願納租爲一千石依事目施以實職除授之典忠州折衝趙明瑞租爲三百石韓山嘉善金鎭秀租爲二百石嘉善李東相租爲一百八十石忠義衛李庭松租爲一百六十石永同嘉善全春遇租爲一百五十一石忠州出身李廷烷租爲一百五十石閑良李希星牟爲一百二十石良人尹得慶各穀爲一百十一石良人李壽漢牟爲一百十石唐津閑良文時采租爲一百石以上十人竝依近例施以帖加成給之典公州私賑幼學李在英分給各穀爲二百七十石而係是士人亦依近例施以郞階成給之典靑山高召史租爲五十石淸風良人崔允山各穀爲五十一石閑良金光潤業武金宜福嚴日載各牟爲五十石私賑報恩嘉善朴順興租爲六十二石以上六人竝依近例施以煙役十年勿侵之典而事係恩賞臣曹不敢擅便恭俟上裁忠淸水使李潤謙自備各穀爲三十石馬梁僉使方允哲自備租爲十石舒川浦萬戶申鏶自備租爲十石此三閫鎭雖是元賑處而自備穀物數甚些略安興僉使申德就自備各穀爲一百三石零平薪前僉使李泰郁自備租爲三十四石零所斤僉使金命嶷自備穀爲八石零此三鎭旣是救急處不但無請賞之例自備之數多不過百餘石小不滿十石接濟之勞雖甚足尙褒嘉之典非所可論一竝置之何如傳曰允燕岐縣監黃運祚四品職調用靑山縣監任靖周慣知所存於挾冊之時宜乎治績之如此桂坊舊僚皆施拔例記念之擧而此人未免獨漏特加一資藍浦縣監曺允遂治績之殫誠可尙陞敍可也
정조 17년
李益運以義禁府言啓曰時囚罪人李冕膺厚情公事判付內以公罪從重勘律附過還職後草記事命下矣李冕膺以制書有違律杖一百公罪收贖附過還職放送之意敢啓傳曰知道
정조 17년
吏曹判書李秉鼎疏曰伏以日昨政命卽我聖上重民事之盛德也臣於草記承批之餘無端違召揆分懍悚略控短章仰暴私義晩始得見本曹參判丁範祖疏本以臣日前庶流之疎通遣辭嚴峻聲罪狼藉始旣曰是豈今日廷臣所可奉承繼又以聯疏之單擧區別歸之錯謬檢擬之庶類五人謂以逆孼末乃以一脈正論便至墜絶嶺海鈇鉞安贖萬一結之語雖自引而罪實有歸臣於此心驚體栗誠莫知爲喩也噫今日廷臣之藉手以事我殿下者惟在於嚴隄防明義理一或有忽於此則倫綱墜矣臣分滅矣臣雖萬萬無狀惟是立朝垂三十年不顧仇怨之溢世只欲生死之向前者亦在於此雖以近日疎通一事言之疏籲筵奏寸忱可質此時此任初何敢爲出膺之計而竟因飭敎之荐降莫遂微諒之固守者非但爲嚴畏義分而然也竊伏惟念我聖上咸囿竝生之至仁苦心寔與天地造化同其功用疎通隄防竝行不悖則于以扶植義理于以導迎和泰爲銓臣者審量輕重參互遠近或爲覆難或爲對揚庶可爲一半分涓埃之報若或只占謀身隨處規免則亦非如臣受恩罔極者之所敢爲遂乃不暇自恤以此矢心居銓七日之內一經問啓一遭陳章而至若庶流疎通之敎前席承命傳敎繼降區區之見金相謙外別無可以看作凶孼一例廢格者朴宗海卽時偉之姻婭尹之衡卽在簡之妻四寸洪鐸輔趙宗汶之於麟漢或爲五寸叔或爲姨從尹在益以親切國榮曾遭臺評竄配蒙宥而初無親戚連累則混驅逆孼無或近於太囫圇耶噫臣於五人只識宗海而其餘則初不知面目死生且若人者或株累於榮麟或關涉於偉簡以臣之平日秉執豈或有意於甄敍而與嫡類同爲恢蕩之命實在於有釁累可洗滌者則無故積滯一斥不復者雖指不勝屈而不可竝廁於此中故拈出錄入者此也今忽目之以積久廢痼形跡可疑而謂無區別於金相福之同氣者雖如渠輩蟣蝨之賤公議自在人其信之乎況於聯疏時臣與僚堂迭相呼寫衆目皆覩而今乃曰瞢然隨署殆若初不照管者然吁亦異矣抑臣之竊自悲悼者有之昨年本月卄二日卽臣闔門再造之日也欲報之德河海莫量矧又周歲之間光寵愈隆位躋崇顯恩浹肌髓臣非木石寧不感結凡係名義之嚴隄防之重明目張膽必嚴必愼固宜百倍他人而不自量度冒當睢盱徒知德意之宣導甘蹈危穽之重險以臣嚴防扶正之自來言議橫遭口語乃在是日一則臣罪二則臣罪僚疏所謂嶺海鈇鉞安得贖萬一者儘是實際語也撫躬慙痛尙誰咎哉嗚呼亂本逆魁迄未芟除天經地義漸益晦塞而若臣者眷係隆恩低徊明時縱未能引義決退沒齒窮山庶自勉有懷必陳如鷹逐雀而今僚堂之羞憤難堪至欲投身壠畝者反由於臣之倉卒一政則此又臣骨靑魂𢥠寧欲無生者也周行偪側更無其望官職去就尙何可論至若臺疏批旨之致煩提飭賑啓覆奏之全昧格例莫非臣惶媿自引之端而顧何敢拖長爲說重犯屑越之誅哉非不知此時瀆擾之冞增罪戾而歷日虛縻情窮勢隘玆不得不披瀝肝血疾聲呼籲於天地父母之前伏乞聖明俯賜諒察特垂終始全保之澤亟削臣銓衡之任仍勘臣鈇鉞之誅以謝僚議以安微分千萬幸甚臣無任云云答曰省疏具悉卿其勿辭行公
정조 17년
癸丑五月二十四日辰時上御重熙堂左承旨左副承旨入侍時行左承旨李書九左副承旨李益運記事官徐有聞記注官安經心承膺祚以次進伏訖上曰有司堂上入侍出榻敎賤臣承命出與有司堂上鄭民始尹行任偕入進伏上敎民始等曰湖西畢賑狀啓來到卿等筵退以草記稟處可也民始等先退命書傳敎曰政官牌招開政湖西畢賑狀啓來到今日政待下批令政院與有旨下送又命書榻敎曰吏曹判書上疏入之命讀公事書判付訖命退承史以次退出
정조 17년
行都承旨洪明浩坐行左承旨李書九坐行右承旨洪義榮坐直左副承旨金孝建傳旨未下右副承旨李益運坐直同副承旨南公轍坐注書徐有聞病一員未差假注書鄭文始仕金景煥仕直事變假注書韓永建仕
정조 17년
藥房提調臣李𡊠行都承旨臣洪明浩啓曰伏未審夜間聖體調攝若何寢睡水剌之節何如昨日問安批旨伏承膈煩通利眉癤差歇之敎臣等誠不勝萬萬欣忭而湯劑進御之後益臻快勝之節乎臣等率諸御醫趁早入診詳察聖候議定繼進湯劑爲宜臣等不任區區憂慮敢來問安竝此仰稟答曰知道今得差勝自明日勿爲問候
정조 17년
南公轍啓曰大司憲李聖圭牌招啓辭未下執義黃樟掌令李羽逵鄭毅祚持平趙恒鎭崔鎭夏呈辭監察茶時之意敢啓傳曰知道
정조 17년
洪義榮啓曰備邊司郞廳來言今日賓廳日次而大臣身病不得來會云矣敢啓傳曰知道
정조 17년
洪明浩啓曰左副承旨金孝建今日不爲仕進卽爲牌招何如傳曰允
정조 17년
備忘記淸州營將鄭潤弼下直長弓一張長箭一部片箭一部筒兒一箇賜給
정조 17년
洪明浩啓曰前假注書鄭文始仍察廳任何如傳曰允
정조 17년
洪義榮啓曰卜相事命下矣右議政金履素命招何如傳曰允
정조 17년
洪義榮啓曰卜相事命下矣政官牌招開政何如傳曰允
정조 17년
賓廳卜相望以蔡濟恭金鍾秀爲卜相
정조 17년
洪明浩啓曰水原留守李命植牌不進推考傳旨纔已捧入而當日辭朝旣有成命更爲牌招何如傳曰允
정조 17년
洪明浩以吏批言啓曰玉堂東壁今當差出而前望中無故之人只有二人以二望擬入之意敢啓傳曰知道
정조 17년
有政吏批判書李秉鼎牌不進參判丁範祖牌不進參議李冕膺進行都承旨洪明浩進啓曰判書李秉鼎參判丁範祖竝牌招不進小臣獨政未安何以爲之敢稟傳曰只出緊任以成德雨爲應敎閔廣魯爲宗簿主簿水原留守兼行宮整理使單李命植領議政單蔡濟恭左議政單金鍾秀承文都提調二單領議政蔡濟恭左議政金鍾秀吏批再度以李栢龍爲坡州牧使
정조 17년
兵批行判書金文淳進參判李集斗病參議李身晦病參知林道浩入直行右承旨洪義榮進以沈煥之爲副摠管李潤禧柳得源爲宣傳官曺命楫爲全羅左水使洪達三爲守門將壯勇外使單李命植
정조 17년
洪義榮啓曰新拜領議政蔡濟恭時在水原府任所左議政金鍾秀時在京畿楊州地上來事依例遣史官傳諭上來時給馬事本道監司處下諭何如傳曰允傳諭當以別諭書下矣
정조 17년
鄭馦拿處代以李弘達爲假注書
정조 17년
李弘達有頉代以金景煥爲假注書
정조 17년
備忘記坡州牧使李栢然下直長弓一張長箭一部片箭一部筒兒一箇賜給
정조 17년
領議政蔡濟恭敦諭枚卜於金甌凡三百有三人躋上相者竝計卿約爲百餘大抵輔相重任也而上相爲尤重焉難其人不備其位自古在昔已然矣矧今才難有倍於古昔予安得不且審且愼也予於卿注意者有年而華城卽仙寢所奉地方也陞府之初思得元老而借重不得不煩卿一出卿自受任以來整頓宏綱旁及細務孜孜於日夜還切爲之念念際見卿所上築城方略益感老相之費精莫曰行百里者半九百里此正始之者半也旣如是經始則惟其成之之功直在幹董之勤慢又豈必重勞於筋力間事也授卿以上相之任玆遣簪筆之臣勉以遄歸卿須卽卽登進進至城外與新留相交龜後肅命仍傳曰此敦諭遣史官傳諭于領議政
정조 17년
左議政金鍾秀敦諭卿卽予舊臣也予知於卿者卿故耳取乎卿者卿故耳非卿則予何必旣知之又取之也卿也者古所謂吾黨之士也自宮筵至揆席風霜百變肚腔一乃所以積卄年如今日客臘之三我有贈詩其東郭對梅之句已有先致意者身居鼎鼐調我五味不於卿而伊誰責諸予今恢拓庭衢渾鎔金鐵敷錫太和之丹斂用九疇之福所須者輔相之承佐於是乎臨軒甌卜乃備三相卿亦新拜中一人出而對揚卽惟曰平平蕩蕩四箇字在卿可謂易爲力卿須旁助上相克諧端揆爲柯於具僚作礪於淆俗時之義大矣哉更望措時之適其中多少在面悉先遣史官略申萬一卽日幡然庸答知卿取卿之本意仍傳曰此敦諭遣史官傳諭于左議政
정조 17년
吏曹口傳政事以徐邁修爲刑曹參判
정조 17년
刑曹參判徐邁修以巡將不得出牌事微稟傳于李益運曰許遞令該曹口傳差出待下批牌招察任
정조 17년
吏曹口傳政事以李家煥爲刑曹參判
정조 17년
洪義榮以兵曹言啓曰辛未年故重臣趙觀彬以輔國知中樞除拜江華留守有仍帶樞銜之例矣新除授水原府留守李命植資級係是輔國判中樞依例仍帶之意敢啓傳曰知道口傳下批可也
정조 17년
兵曹口傳政事判府事單李命植
정조 17년
傳于李書九曰水原留守批下更爲牌招
정조 17년
洪義榮以兵曹言啓曰政院啓曰日前忠淸前兵使奪符下去之時自上爲慮外邑多日供給之弊有宣傳官翌朝發送之命而司謁誤傳下敎至有自畿營馳撥招還之擧矣標信事體何等至重而旣發之宣傳官中路還歸者事未前有萬萬驚駭臣亦有當初未及提稟之罪不勝惶恐而當該宣傳官及行首宣傳官旣有出付本兵之命雖不敢更爲請罪不卽致察之兵曹判書亦不可無警從重推考誤傳司謁令攸司從重科治何如傳曰允當該宣傳官過齋後令兵判嚴棍論理草記事命下矣依傳敎當該宣傳官洪章煥嚴棍十五度而標信傳命至爲嚴重一番齎奉之後雖有還來之命必也祗受符信然後可以承命而不此之爲只憑畿營招還而來者事未前有萬萬驚駭且奪符宣傳官之星夜往來蓋出重傳命之意而淸州程途不過三百里之地則多日遲滯緩緩復命者尤極無嚴其在師律自有當罪此等重犯之人不可嚴棍而止當該宣傳官洪章煥爲先汰去令該府拿問依律嚴斷以此無前驚駭之事出於下位則行首宣傳官金益彬亦有常時不能檢飭之罪所當一體嚴勘旣有過齋後處分之敎臣不敢擅便而恐不可仍令在職爲先汰去何如傳曰允
정조 17년
洪義榮以兵曹言啓曰禁軍來秋冬等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允
정조 17년
洪義榮以備邊司言啓曰昨冬繡啓論列守令麥秋後不爲狀聞委折發關査問於全羅監司權處矣卽見其報辭則以爲愚淺之見自初誤入竊以爲格外處分特出於使繡啓中諸守令知所改勉莫或更犯故四五朔間顯探密廉微眚細失之易改者竝無更犯別無追査之端其外居官處事之可以論斷者更考實績分等條列于褒貶啓本計料而畢賑後次第擧行者先以此意修啓封發於今十九日至於畢賑狀啓中竝爲論列初不意到矇無知識錯認擧行之罪萬死難贖惶懍震越云昨冬飭敎昭如日星該曹關辭又復申明書揭壁上可以常目別無疑晦難解之事則自初誤入初不意到已是意外麥秋後査實狀聞明有指敎則待褒貶欲焉條列云者亦不成說十九日所封之啓姑未啓下未知措語之如何而旣曰待褒貶條列先爲修啓云者亦相矛盾朝令之下不敢一毫放忽自是藩臣道理而至若此事麥秋爲期査啓有命而守令則稱以別無追査意見則托以自初誤入竟自歸於廢閣朝令之科其所報辭亦多有牴牾漫漶之說揆以事體萬萬駭然且他道已爲擧行則寧有人所共知己獨不知之理而全然掩置不爲擧行大關紀綱全羅監司權拿問嚴處何如傳曰當初査問之命以昨冬下敎之後仍爲掩置無一語也今見草記所謂追到未徹之狀雖不明的論列與全然掩置差有間焉云罷拿之典姑且參酌而朝令之下焉敢爲此漫漶䌤縫之計乎其爲駭然與掩置之罪可謂五十步百步若待貶題時同爲磨勘則焉有別爲論啓之本意乎該道臣權爲先緘辭從重推考更以昨冬以後實績勤慢逐邑論列啓聞如是申飭之後又或若前含糊當重繩以此嚴飭分付可也
정조 17년
南公轍以義禁府言啓曰昨秋因忠州牧殺獄罪人許昴査啓初檢官忠州牧使李元采覆檢官陰城縣監申大羽待麥秋拿問處之事命下矣今則節屆麥秋申大羽又因槐山郡殺獄罪人陰孝寬檢獄疎忽之罪已爲就囚以許昴査啓判付內辭意添問目取招李元采以砥平縣監時在任所云依例發遣府羅將拿來何如傳曰同罪他囚旣分揀依昨日湖西守令例令政院以從重推考捧傳旨可也
정조 17년
禁府啓目承政院假注書鄭馦原情云云傳旨內辭緣泛稱遲晩刑推得情何如判付啓分揀放送爲良如敎又啓目保寧縣監吳正根原情云云傳旨內辭緣泛稱遲晩所當請刑是白乎矣曾經侍從勿爲請刑在載大典通編議處何如判付啓事實如許則容有可恕以公罪區別功議勘律放送後草記爲良如敎又啓目河陽縣監柳秉均原情云云問目內辭緣泛稱遲晩刑推得情何如判付啓嶺以外最蕞至殘指屈於河陽設令河陽之倅眞箇有換貿取剩用於賙飢之擧爲道伯者先從同俗之大吏按法請勘以責大懲創之效卽事理之當然是去乙忽以此一倅其然豈然似然不然之罪章皇陳聞如捉觸犯之大不法然者道伯擧措可謂求說不得兺不喩觀此爰辭節節有據所謂狀聞中罪目莫非面議受諾之事也該道臣拿問處之此倅段卽爲放送待城門開嚴飭還官使倖免之類知所恥畏時任縣監口傳還付京職事分付爲良如敎
정조 17년
吏曹判書李秉鼎疏曰伏以銓官之有情勢者冒當口政曾多已例臣於秋曹參判差出之命固當擧行之不暇而第伏念臣之目下遭罹與尋常情勢大異僚堂之羞憤難堪至欲投身壠畝者直由於臣之政注一事則臣之諉以口傳厭然呼望儘是行不得之事今若怵畏嚴命顚倒迷執則毋論臣一身廉防之蕩然壞盡其爲玷聖上之簡畀而累淸朝之四維果何如也臣固不足言顧其職則冢宰也臣豈忍爲此哉伏惟聖人御極無物不遂如臣處義庶或體諒玆敢席藁闕外冒死呼籲臣罪至此萬殞猶輕伏乞聖慈曲賜照察仍勘臣始旣逋慢終又瀆擾之誅俾法紀昭而微諒全焉臣無任云云答曰省疏具悉在前政官之凡有情勢者口傳政則無不擧行豈可如是煩瀆乎卿其勿辭卽爲擬入
정조 17년
吏曹參判丁範祖疏曰伏以臣召牌之下連日違傲伏地惶蹙之際卽見本曹判書李秉鼎疏本竊不勝其驚訝矣臣於五人疎通之政始則疑晦今始覺察𢥠然而懼怵然而悔陳疏自劾如恐不及義分之所當然也若使首堂意見初無異同則靈犀相照纖芥無滯不害其爛熳同歸而臣抵書商礭觀其答辭則其論斷五人處與臣迷執判不相入臣則曰有釁累而首堂則曰別無可礙臣則曰不可疎通而首堂則曰未爲不可若是而責臣以不肖相議陳疏者抑何意也大抵本領牴牾方寸山海則無怪其過自疑阻指臣訟罪之辭而自爲分疏無端慍怒也臣於聯疏之時初不知五人之竝爲嚴防而但知添書金相謙之力請反汗則首堂所云迭呼疏辭者容或有之此臣所以始疑終覺而引以爲罪者也臣性本柔懦重以氣衰僚寀之間豈欲無故厓異致傷和氣而事關義理不容苟同致此紛紜其亦不幸之甚矣臣之前疏自引去就已決有難改圖今此首僚以臣疏語引爲處義則尤是臣難冒之一端玆敢短章呼籲申暴危懇伏乞聖明亟命鐫削臣見職俾得歸伏田畝以畢餘喘千萬幸甚臣無任云云答曰省疏具悉卿其勿辭行公
정조 17년
注書徐有聞疏曰伏以臣於直中卽接家信則臣母素患痰癖之症當暑阧劇食飮全却氣息凜綴轉側須人促臣歸視臣自聞此報心神飛越按住不得玆敢忙陳短章徑出禁扃伏乞聖明俯垂諒察亟賜遞改以便救護仍治臣擅離之罪以肅朝綱臣無任云云省疏具悉爾其勿辭救護母病
정조 17년
水原留守李命植疏曰伏以臣以僇廢之蹤病伏之喘居恒杜門奄奄若盡又自昨今一倍添劇方此負席昏囈之中忽伏承居留新命恩旣特簡職又自別臣始焉驚惶終而感泣莫知所以自措也臣旣非林下高蹈之士在前踐歷不論險夷無不趨膺則乃於近日豈敢爲退避之計而蓋亦有不可進之義三焉一則曰貞疾多年精力耗竭無以自效於任使之末也二則曰七十致事禮防難越雖不能追古人懸車之例其何可不戒鍾漏莫知自休者耶三則曰情勢之至畸危也臣之所被金復仁之疏其言至悖至憯爲人臣子聞此一字何可一日自立於世而特其爲說殆無倫脊實無足以辯暴者故抱此冤憤以至七八年之久矣臣之得此言專由於懲討獨嚴之故而以年前布諭之後臣之從初所執便屬誣人之科夫懲討何等關係而事旣無實雖以言非白做得免反坐在臣自處何可晏然唐突於班聯之間而又況臣位秩崇顯者乎自是以來臣遂處以廢僇雖在至親之間未有還往之事殆乎人理之都絶而至於官職去就一未嘗出脚歲時庭候動駕陪扈亦未參過其於臣分公體虧曠無可言今此新除依近珠丘拱護行宮此在臣榮耀光寵極矣事體道理豈或復爲逡巡辭避之圖而區區私義株守難改庚牌再辱衷情轉苦荐犯違傲尤增死罪玆敢冒入文字悉暴危懇伏望聖慈特軫微諒亟賜鐫罷仍治臣瀆擾之罪以爲執迷慢命者戒焉臣無任云云答曰省疏具悉是府是任予之視之如視股肱如視肘腋卿是五道建節三掌關防而績庸茂著於同朝之人也予所取卿於是府是任蓋亦深量者存藉令卿有逡巡之義往役不可辭巽矧玆華城居留須看制置之意爲守護仙寢也爲整理行宮也卿亦必見春初幸行時綸音而是府是任寧或有商量計度於可出不可出耶卿其卽起肅謝
정조 17년
敎水原留守李命植書王若曰眷玆華城卜我仙寢幸在六十里有餘之地月出衣冠爰基億萬年無疆之休天作襟帶覇陵之佳氣長護方勤樹木之栽培豐邑之新居甫完尙軫井閭之奠接虔奉之儀大備盡我情文拱衛之責斯存篤乃倚畀念玆最大之府豈可仍舊其官整理行宮之任所以尊體貌之意壯勇外營之設兼寓重關防之謨新定分司之稱寧使三品官汝往庸備陪京之制先從一相臣特除較諸兩都顧斯任尤有重也秩視三事當是時屬之誰乎惟卿醇雅自持忠貞世篤文學政事之該具乃濟以淸廉法度繩墨之必遵所守者名義兩銓之權衡屢典望實俱隆五路之藩臬是膺績庸夙著向來地陪之劇務惟予曲循今於水城之隆毗非卿莫可玆授卿以兼水原府留守壯勇外使行宮整理使卿其勉膺股肱郡寄勿以筋力禮爲杜曲徙民對揚勞之徠之之意鳳陽置衛經紀築斯鑿斯之方自餘稟裁厥有典例於戲丹心皓髮何有東都之保釐龍節虎符仍侈西樞之兼管故玆敎示想宜知悉知製敎臣鄭尙愚製進
정조 17년
癸丑五月二十五日卯時上御誠正閣藥房入診入侍時提調李𡊠行都承旨洪明浩記事官徐有聞記注官安經心金良倜一提學鄭民始檢校直提學徐有防檢校直閣徐鼎修徐龍輔尹行任徐榮輔南公轍檢校待敎金祖淳醫官金孝儉金光國李翊臣李敬培李周憲金順行李惟鑑以次進伏訖𡊠等曰聖體若何上曰一樣矣𡊠等曰王大妃殿氣候若何上曰一樣矣𡊠等曰惠慶宮氣候何如上曰一樣矣𡊠等曰醫官使之入診好矣上曰不必入診矣命書榻敎曰進御加味六和湯自今日一貼或限三貼煎入又命書傳敎曰卜相民始曰巫女之逐出江外之後自地方官檢束而露梁之距本官稍遠距城都至近故雖有潛入之弊未及詳察殊非嚴法之意露梁鎭今則稍成官府之制與前有異而鎭將常任於此其所照管檢察比在遠之地方官大有勝焉此後則露梁所居巫戶勿屬地方官使該鎭別將主管擧行何如上曰依爲之出擧條民始曰孝廟朝以漢人漁夫及陞戶砲手移接於昌慶宮之東以實宮城之外深遠之聖謨可以仰認而中間遷徙無常無復古事殊甚慨惜矣自昨年本營校卒次第移接於左右家舍宛然舊規不期然而然誠非偶然但坊契自有應役而營屬與平民同居一坊之內凡干使役不免有紛拿相妨之弊而部官恐難鈐束指使似不無難便之患聖念每欲嚴束營屬軍民兩便則此不可無變通之道臣意則營屬所居分作別契屬之本營凡諸使役與管束檢飭自本營句管擧行平民所居依前屬之該部而坊役則平均分授應行條件成出節目啓下使之遵行似爲便好故敢此仰達矣上曰依爲之出擧條民始曰本營善騎將李海愚主管善騎隊納馬事姑未了當而昨日政移拜坡州牧使矣馬政關係不細而旣已主管事今不可付之生手善騎將之職仍任何如上曰依爲之渠之地處履歷別無關緊而亦不可無端勿施仍用防禦履歷事分付其代今日政差出待下批當日辭朝可也出擧條民始曰湖南左右水營及各邑鎭戰兵船蓋覆草芚價元無公穀會減之事左水營則節目中自別儲倉措備右水營各邑鎭則各自措備而惟沿海若干邑間有請報會減之事亦不過或四五石或五六石矣忽自數年以來左右水使報備局得會減之題水營則或會減百餘石邑鎭則各會減三十餘石摠計一年會減之數爲一千三百餘石莫重公穀之無前例而請報會減已極駭然且自備局無定給之事而惟意取用一年所下至於千餘石之多者尤不成說所當盡爲革罷而邑鎭則事力或有不逮且間有會減之例左右沿邑鎭草芚價各限五石使之枚報會減而左右水營草芚價一竝革罷勿施何如上曰依爲之出擧條民始曰景慕宮望廟樓御眞奉安處今已修改矣移奉日字令日官推擇則來六月初一日辰時爲吉云以此日時擧行何如上曰依爲之出擧條民始曰鄕軍色接濟之需姑未及如數拮据米布之一年所入不足以支用不可不及今措辦湖南船儲米耗條每年用下亦有餘數限一千石數年劃付本營而其所換用之道則以此米添付於該道均廳軍作米而以湖西所在均廳軍作米移換仍與惠廳相換取用木則湖南兵水營休番木每年有留置者各軍門每多請得故內習操犒賞之資亦取於此則本營事體自別若干取用無所不可以右水營所在木限十同每年移來取用何如上曰依爲之出擧條民始曰本營官制今旣大備殿最之法當自今年設行矣拜峯別將兼別後司把摠古城僉使兼別中司把摠露梁別將兼別牙兵將竝當入於考績之中而露梁別將姑未差出且當差之人亦無定制趁來朔貶坐不可不差出而以本營將校中極擇可合人自軍色自辟備三望拜峯別將則遴差之規已有節目亦自軍色一體自辟備三望移送兵曹事定式施行何如上曰依爲之係是令初以假別將陞實此後備三望自辟送于銓曹差出可也出擧條命退諸臣以次退出
정조 17년
癸丑五月二十五日辰時上御重熙堂左承旨入侍時行左承旨李書九行右承旨洪義榮右副承旨李益運假注書鄭馦記注官安經心承膺祚以次進伏訖上曰右承旨右副承旨入侍出榻敎賤臣承命出傳偕入進伏上曰傳命之際注書誤持鍮硯而出當該假注書鄭馦拿處出榻敎命書傳敎曰飭已施時囚罪人申大羽附過放送又命書傳敎曰行知中樞府事李命植爲水原府留守仍令當日辭朝卽爲牌招傳授敎諭書而所佩虎符兵符以前使所受傳授事成送諭書于前使發遣宣傳官傳諭事該房知悉又命書傳敎曰大臣兼管雖有定式時任與原任自有別焉況上相乎此後原任大臣之兼管水原留守者爲時任則其代擬薦事定式令廟堂知悉命退承史以次退出
정조 17년
行都承旨洪明浩坐行左承旨李書九坐直行右承旨洪義榮坐左副承旨未差右副承旨李益運坐直同副承旨南公轍坐注書徐有聞病一員未差假注書鄭文始仕金景煥仕直事變假注書韓永建仕
정조 17년
傳于洪義榮曰水原留守留待
정조 17년
傳于洪義榮曰水原留入侍
정조 17년
傳于洪義榮曰同副承旨入侍
정조 17년
以左副承旨金孝建牌不進罷職傳旨傳于洪明浩曰許遞前望單子入之待下批牌招察任
정조 17년
以忠淸監司李亨元狀啓忠州牧使鄭東閔實病沈篤不得已罷黜事傳于李益運曰政官牌招開政各別擇差待下批不多日內辭朝
정조 17년
洪義榮啓曰卽見宣傳官趙運永狀啓則諭書傳諭以諭旨傳授誤書奏御文字有此不審所當重勘而本院請推之外無他可施之罰何以爲之敢稟傳曰近來宣傳官奉命則輒如是作罪極爲駭然名以宣傳官不知安寶者爲諭書踏印者爲有旨如此而何以傳宣命令竝與有旨而不知何以書之書以諭旨節節痛駭令兵判嚴棍銅雀津充軍
정조 17년
有政吏批判書李秉鼎牌不進參判丁範祖牌不進參議李冕膺進行都承旨洪明浩進啓曰判書李秉鼎參判丁範祖竝牌不進小臣獨政未安何以爲之敢稟傳曰只出緊任以金履銈爲忠州牧使
정조 17년
兵批行判書金文淳病參判李集斗入直進參議李身晦病參知林道浩病行右承旨洪義榮進副司直單徐邁修
정조 17년
以江原監司申耆狀啓平海郡守吳徹常畢賑後更考實績馳啓事傳于李益運曰觀此狀辭向因兵虞候事有待畢賑更考實績狀聞之命矣今其實績如是可尙運穀事可謂殫誠備穀事足云約己待滿瓜營將調用事分付
정조 17년
以平安監司李秉模狀啓龍川府使柳光國姑爲仍置更責來效事令該曹稟處碧潼郡守徐有鳳向下判付極其嚴截有不敢自下論列恭俟處分事傳于李益運曰觀此狀辭龍川庶可更觀勘罪姑爲分揀碧潼則治績旣如此亦足贖其怠忽之罪新郡守使之循例下送事分付
정조 17년
記事官洪樂游書啓臣敬奉聖諭馳往水原府傳諭于議政府領議政蔡濟恭所住處則以爲殿下何爲以有此恩命之誤也何爲以有此聖慮之失也臣之本末長短畢露無餘於幾年任使之際其不足備數於淸朝百執事聖鑑之所洞悉何待臣言而第臣犬馬之齒餘日無多當事則無不健忘出言則間多顚錯形殼雖存其中則非陽界人矣華城留後尤是曠絶之恩雖不得不承命淟涊而心勞政乖日夕所俟唯郵罰之降今此上相恩除何嘗夢寐所到而忽地有隕於九天之上臣五內失守夜不交睫卽者簪筆之臣又奉十行別諭儼臨於壯南軒中拜跪奉讀悸恐靡定臣雖耗昏一息未泯之前豈不欲一進文陛仰陳萬不近似之實退遂歸死田野之願而區區秉執實有不可以放倒者此非數行附奏所可悉謹當歸伏府內弊屋罄悉苦誠血忱進身交龜非所可議瞻望宸極有淚如瀉而已云矣敢啓傳曰知道
정조 17년
記注官安經心書啓臣敬奉聖敎馳往傳諭于楊州芚夜面靑龍洞議政府左議政金鍾秀所住處則以爲臣於枕席昏昏之中伏奉議政新命惝怳驚懍神爽飛越史官踵臨傳宣別諭聖意隆重恩渥曠絶有非滓穢賤臣所當得者臣擎讀三復以首頓地自不覺感淚之無從也噫臣之保有軀命至今生在地上者是誰之賜以臣之病入膏肓已判癃廢而有時匍匐上途蹣跚入闕登文陛覲耿光則喜悲交倂志願滿足自擬未死之前粗效臣一分者只此一事而已忽地除旨是豈臣夢寐之所敢到哉臣之不敢復廁人類要存天下大防之實狀聖明業已洞燭無餘而今焉至此則此殆臣命卒之秋也尙何言哉倘未蒙天日廻照亟寢前命則臣謹收拾神魂刳瀝肝血丐霑天地父母之恩造云矣敢啓傳曰知道
정조 17년
吏曹口傳政事瓦署別提單任希默
정조 17년
洪義榮以兵曹言啓曰集春門南邊舊築宮墻半間許蓋瓦脫落處今已修改云晝察夜巡軍解送之意分付該營何如傳曰允
정조 17년
洪義榮以兵曹言啓曰政院啓曰卽見宣傳官趙運永狀啓則諭書傳諭以諭旨傳授誤書奏御文字有此不審所當重勘而本院請推之外無他可施之罰何以爲之敢稟傳曰近來宣傳官奉命則輒如是作罪極爲駭然名以宣傳官不知安寶者爲諭書踏印者爲有旨如此而何以宣傳命令竝與有旨而不知何以書之書以諭旨節節痛駭令兵判嚴棍銅雀津充軍事命下矣依傳敎宣傳官趙運永嚴棍十五度後銅雀津充軍卽爲押付之意敢啓傳曰知道
정조 17년
洪明浩以弘文館言啓曰本館上番副校理臣鄭尙愚以兼東學敎授今日儒生試取事晝仕出去之意敢啓傳曰知道
정조 17년
洪義榮以備邊司言啓曰卽見水原前留守蔡濟恭狀啓則以爲今番壯勇營新頒節目中兼從事官及中軍以下諸將官殿最具等第題目同議於內營修啓而今於內外使定制之後以當初同議摠廳之規行之於內營未知其必然況外使以原任相臣手下諸將士不敢自斷黜陟稟議內營揆以朝體其果得宜乎臣方帶判府事則與內都提調爲僚相而內營不與外營同議外營獨議內營有若兵水閫之事觀察使然者終以爲如何請令廟堂稟處矣大抵褒貶同議之法本衙門堂上與兼堂上合坐同爲磨鍊而此法中廢始有成送單子之規矣兵水使之問議於觀察使者蓋以觀察使例兼兵水使水陸邊將皆其管下故與之同議非兵水使秩卑不敢自斷而稟裁於觀察使也內而各司雖是都提調衙門亦送同議單子於所屬該曹以此推之可知其非下事上之禮也外營從事官以下管轄於內營則雖是大臣留守時同議修啓似無難便之端且內營將官初不管轄於外營則以內營之不爲同議於外營而以此較挈恐非的當一依節目施行似合事宜但大臣以此事至於狀聞而今拜首相待其造朝更爲相議稟處何如傳曰允
정조 17년
洪義榮以備邊司言啓曰軍餉事面本自不輕而以京軍門言之餉米餘儲或有以久陳發賣之事云雖未知果有是事而旣是軍餉則毋論發賣與改色固當關由本司而不此之爲任自出納者揆以事體萬萬寒心而旣往雖難摘發論勘而自今以後各軍門餉穀設或有久陳腐傷眞合發賣者該營論報本司自本司草記或筵稟蒙允後始爲擧行事定式施行以貿米一事言之米條不敷之營門年年貿用自是常規旣係軍需則本司豈有不知之理乎此後各營貿米時所貿數爻預爲報本司事一體定式施行之意分付各該軍門何如傳曰允
정조 17년
洪義榮以禁衛營言啓曰來六月當二番前部中司屬黃海道五哨軍兵逢點實數六百五十二名已爲點閱整齊來六月初一日與內外各處入直將官軍兵等依例替代後舊軍放送之意敢啓傳曰知道
정조 17년
洪義榮以壯勇營言啓曰東部蓮池洞營屬民戶分契節目磨鍊以入之意敢啓傳曰知道倣古便今有此定式爲先揭板本營統案一件斯速修正俾各遵守劃一之制可也
정조 17년
洪義榮以禁衛營言啓曰來八月當二番前部右司屬黃海道五哨軍兵來七月二十五日京中逢點依例準二朔立番之意本道監兵使處預爲委知何如傳曰允
정조 17년
洪義榮以御營廳言啓曰本廳來六月七月兩朔應立後部前司屬江原道二哨京畿左道三哨合五哨軍兵六百五十二名已爲逢點整齊矣六月初一日與右部後司軍兵替代立番後舊軍放送之意敢啓傳曰知道
정조 17년
洪義榮以御營廳言啓曰本廳來八月九月兩朔應立後部左司屬京畿左道三哨右道二哨合五哨軍兵七月二十五日京中逢點八月初一日與前司軍兵當爲替代立番趁期調送事本道監司處依前知會之意敢啓傳曰知道
정조 17년
洪義榮以御營廳言啓曰本廳字內集春門南邊宮墻舊築半間許外面仰板及蓋瓦缺落處今已修改晝夜巡軍四名還入直所將則解送之意敢啓傳曰知道
정조 17년
南公轍以刑曹言啓曰因一所巡廳啓辭興仁門上鑰排目掀搖拔落常時不察萬萬驚駭當該護軍部將令攸司照法勘處事命下矣取考律文則大明律門禁鎖鑰條有曰京城門誤不下鎖者杖九十大典通編用刑條有曰常時犯軍令者杖九十名例云二罪俱發罪各等者從一科斷護軍劉道亨依此律決杖九十部將金亨遇係是出身移義禁府處之何如傳曰允
정조 17년
南公轍以義禁府言啓曰時囚罪人吳正根原情公事判付內事實如許則容有可恕以公罪區別功議勘律放送後草記事命下矣吳正根以制書有違律杖一百公罪收贖而無功議云矣敢啓傳曰知道
정조 17년
南公轍以義禁府言啓曰柳秉均原情公事判付內該道臣拿問處之此倅段待城門開嚴飭還官事命下矣柳秉均卽爲還官之意嚴飭放送而慶尙前監司鄭大容時在任所云依例發遣府都事交龜後拿來何如傳曰賙飢之餘待其待命拿囚可也
정조 17년
禁府啓目帖連金城前郡守魚用謙陞鄕捧錢亦違禁令事當照法重勘是白乎矣庚戌年旣因此事至被徒配之典則今不可以一罪再勘上裁何如判付啓雖近於一事再勘旣云致謗違禁則亦不可仍置䵝昧之科更問決處實合審克魚用謙拿囚以回啓論列條件出問目取招仍爲論理議處爲良如敎
정조 17년
慶尙監司趙鎭宅疏曰伏以臣卽一造化中物耳以糞土無似之賤荷天地罔極之恩門衰跡畸而惟殿下拯拔之質下才疎而惟殿下剪拂之歷揚淸顯至躋緋玉所受告身罔非天隕若臣蒙被求之廷紳實無有倫比則臣亦不自知其何以獲此涯分太踰榮耀已極每一念至感涕成血區區所自勉者祗在於夷險不避隕結爲期而無奈恩愈摯而罪愈彰責益重而報益蔑乃至邊補之冒叨而極矣一麾西出恩逾常格默運洪造俾效息補而經年莅任絲毫莫裨縱荷聖明寬假嚴誅不加而歸報無辭兢懼彌切迺者嶺臬新命又出夢想之外華誥遠頒隣境動色臣於此驚惶震越茫然如墜落煙霧之中古人所謂前恩未償後恩復至者不料臣當之雖聖簡偶失於上而公議莫嚴於下如臣所處初非可擬於是任循名知懼撫心增悼莫省所以自措然而此猶臣情踪耳固不敢僭猥哀鳴而所惜者聖朝官人之方緣臣而壞了也夫藩臬之任孰非不重而嶠南一方其責尤大民物之殷獄訟之繁甲於八域素號難治重以大賑纔了瘡痍甫起穀簿垂罄麥事未登仰惟宵旰一念尤軫斯土當此時雖使威望著而才猷足者居之尙懼其不能仰體況臣天下之拙措大耳性本迷騃識且鈍劣凡於一切吏事全無通曉而所叨之任不啻如蛟蝱之負山則何聖明不少難愼至有此謬恩也豈殿下以臣之失之於西者責之於南也則若臣不才已試蔑效一節制且不堪況七十州之按乎哉噫人臣願忠彝性雖同自中人以下受恩厚者其誠自激至若世祿之裔其義愈別臣雖至愚極劣一段圖報之誠自謂不後於人而亦庶蒙天鑑之俯燭果使臣一分髣髴於斯任則顧以逖違之蹤旣奉催促之敎旅次歸身象闕入望豈不欲竭蹶出肅少伸微忱而內省外怵左思右量終不敢晏然冒膺以辱朝廷跼天蹐地當作何心且臣素患痰厥之症已成痼疾近緣風土之祟又値炎程之役危兆疊出幾殊僅蘇幸賴王靈雖則生還而顧此病狀實無以擔負重任剸理劇務則此又臣難冒之一端自非然者臣之一身非臣自有苟得報效之所赴蹈湯火如就淸涼豈忍於特簡之下故爲此飭辭逡巡自歸於不誠之科哉玆敢披瀝衷懇仰瀆崇嚴伏乞聖明俯垂矜諒特許鐫免以爲公私之幸焉臣無任云云答曰省疏具悉卿其勿辭斯速赴任
정조 17년
癸丑五月二十六日辰時上御誠正閣右承旨入侍時行右承旨洪義榮假注書鄭文始記注官金良倜承膺祚水原留守李命植以次進伏訖上敎命植曰不見卿久矣命植曰非但病勢難强亦有區區情勢逖違天陞一念耿耿不已今始登筵下情曷勝欣幸上曰卿之所謂情勢非卿之故也其時擧世皆言之時而卿之其後引入亦過矣卿之處義在卿猶或可也朝廷待朝臣之道豈如是耶非不欲强迫而以卿固執有難與大臣同周旋故欲勉出而未果矣今適有便此時此任想必不敢辭巽故特除矣命植曰臣之情勢不敢盡達於辭疏者仙寢旣有所重又以往役爲敎故不敢言私至於犬馬之齒旣衰視聽無異全廢是爲最悶處也上曰旣有經歷此亦何妨卿其下去規模凡百必留意爲之至於城役前伯雖已區劃此則不必汲汲爲之矣命植曰臣之可堪處敢不殫竭而精神聰明實難收拾以禮經致仕之年當此重任以情以病恐負聖明特簡之意矣上曰何時離發命植曰再明日發行計耳上命義榮書傳敎曰嶺伯批下催促使之一兩日內辭朝仍命退諸臣以次退出
정조 17년
癸丑五月二十六日申時上御重熙堂同副承旨入侍時同副承旨南公轍假注書金景煥記注官金良倜承膺祚以次進伏訖上命書傳敎曰昨冬湖西繡啓後諸倅更考實績論列之狀本上來已久尙不回啓吏曹當該堂上從重推考使之今日內回啓又或遲滯該房承旨當嚴處以此嚴飭命退承史以次退出
정조 17년
都承旨未差行左承旨李書九坐行右承旨洪義榮坐直左副承旨洪仁浩坐直右副承旨李益運坐同副承旨南公轍坐注書徐有聞病一員未差假注書鄭文始仕金景煥仕直事變假注書韓永建仕
정조 17년
藥房提調臣李𡊠副提調臣洪明浩啓曰伏未審日間聖體調攝若何寢睡水剌之節何如再昨問安批旨伏承差勝之敎臣等益不勝欣忭之忱而湯劑進御後諸節快臻康復乎臣等率諸御醫趁早入診詳察聖候爲宜臣等不任區區憂慮敢來問安竝此仰稟答曰知道今則差勝自明日勿爲問候可也
정조 17년
洪義榮以都摠府言啓曰今日入直內三廳武兼禁軍及軍兵等中日習射請出標信傳曰知道
정조 17년
洪義榮啓曰御營廳將官來言今日本廳軍兵日次私習云矣敢啓傳曰知道
정조 17년
李書九啓曰來初一日輪對日次矣敢稟傳曰爲之
정조 17년
洪義榮啓曰備局稟事堂上鄭民始李𡊠沈頣之徐有防李漢豐尹行任依下敎來待矣傳曰入侍
정조 17년
傳于李書九曰忠淸道暗行御史李肇源入侍備局有司堂上吏兵曹堂上同爲入侍
정조 17년
洪義榮啓曰司僕提調鄭昌順行司直李文源依下敎來待矣傳曰入侍
정조 17년
洪義榮啓曰備局堂上趙心泰依下敎來待矣傳曰入侍
정조 17년
傳于李益運曰慶尙監司留待
정조 17년
金吾堂上前望單子入之知義禁閔鍾顯沈頣之同義禁趙心泰落點
정조 17년
李書九啓曰昨冬湖西繡啓後守令更考實績論列狀啓啓下多日尙未回啓至有昨下飭敎而屢度催促謂有情勢已至經宿終不擧行事體所在極爲未安吏曹判書李秉鼎從重推考何如傳曰允
정조 17년
洪義榮啓曰御營大將趙心泰以本營新舊番習操明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 17년
吏曹參判前望單子入之徐鼎修落點
정조 17년
有政吏批判書未差參判徐鼎修進參議李冕膺進行左承旨李書九進啓曰公州判官今當差出而本州以營下劇邑素稱難治不可不擇差同道及他道有聲績已準朔未準朔守令竝擬何如傳曰允以車敬鎭爲禮曹佐郞沈公著爲公州判官洪秉益爲結城縣監權尙熺爲新昌縣監金箕南爲扶餘縣監成肯柱爲德山縣監吏批再政以尹光濩爲報恩縣監
정조 17년
兵批行判書金文淳進參判李集斗入直進參議李身晦病參知林道浩病行右承旨洪義榮進以沈豐之爲知事鄭宅興爲洪州營將副司直李秉鼎丁範祖金孝建竝單付
정조 17년
傳于李益運曰情理似然吏曹參議李冕膺許遞
정조 17년
備忘記全羅左水使曺命楫下直長弓一張長箭一部片箭一部筒兒一箇賜給
정조 17년
備忘記洪州營將鄭宅興下直長弓一張長箭一部片箭一部筒兒一箇賜給
정조 17년
洪義榮啓曰御寶出納事體何如而諭書寶啓請之後以政事寶誤爲來傳事極駭然當該司謁令攸司科治當該中官所當重勘而本院請推之外無他可施之罰何以爲之敢稟傳曰近來中官擧行駭然査出卽其本鄕充定訓局保軍當該司謁令兵曹決棍五度
정조 17년
承旨前望單子入之洪仁浩落點
정조 17년
以慶尙監司鄭大容壯啓統營海稅弊端條列馳啓令廟堂稟處事傳于李益運曰今日酬應甚煩而係是民事如是判下明日諸有司及曾經嶺伯人會于廟堂先爲看詳仍又講確待停當就議大臣粘連草記
정조 17년
傳于李益還曰右副承旨入侍
정조 17년
以禁府都事金成鎭壯啓罪人李光燮病勢危劇尙此遲滯事傳于李益運曰許久遲滯傳有弊爾則先爲上來事回諭兵使則待其待命拿囚事分付該府
정조 17년
南公轍啓曰判義禁金華鎭知義禁沈頣之閔鍾顯同義禁趙心泰依下敎來待矣傳曰入侍
정조 17년
以京畿監司朴祐源狀啓領議政蔡濟恭左議政金鍾秀上來時差員夫馬待分付擧行事傳于南公轍曰大臣陪行不可闕如雖不直至所在處待其上來依例陪行事回諭
정조 17년
以京畿監司朴祐源狀啓法聖倉平字漕船致敗委折査實馳啓事傳于南公轍曰安往今乃登問乎令廟堂査問論勘
정조 17년
以京畿監司朴祐源狀啓法聖倉鳳字漕船致敗委折査實馳啓事傳于李益運曰何去今始登聞乎令廟堂査問論勘
정조 17년
傳于李書九曰校理洪大協待開門牌招來待
정조 17년
傳于李書九曰慶尙監司明日來待
정조 17년
洪義榮以兵曹言啓曰政院啓辭御寶出納事體何如而諭書寶啓請之後以政事寶誤爲來傳事極駭然當該司謁令攸司科治事批旨內近來中官擧行駭然査出卽其本鄕充定保軍當該司謁令兵曹決棍五度事命下矣依傳敎當該司謁白宗爀決棍五度之意敢啓傳曰知道
정조 17년
洪義榮以兵曹言啓曰依下敎藝文館行首書吏李聞㷜決棍五度閤門不爲待令書吏洪胤玟決棍七度之意敢啓傳曰知道
정조 17년
洪義榮以兵曹言啓曰依下敎前宣傳官金益彬放送之意敢啓傳曰知道
정조 17년
洪義榮以兵曹言啓曰依下敎政院書吏金性潤使令金昌麗各決棍五度之意敢啓傳曰知道
정조 17년
洪義榮以備邊司言啓曰卽見守禦使李文源所啓則以爲廣州軍餉漸致減縮除今番戶曹貸去及今年還分則留庫不過一萬九千餘石軍餉之四留一分法意嚴重而今則半留亦爲不足其在備不虞之道誠極悶迫戶曹戊戌貸去未捧二千五百石今春貸去七千五百石合爲萬數該曹如難準報或三分二折半之間趁此穀貴時還報則及今作錢待秋貿米雖値穡事之平年足可依數貿充爲辭而批旨有令廟堂與度支長相議多少間從便區劃先充半留之命矣以此與戶曹判書沈頣之相議則以爲戶曹無他穀物之可以推移者只有己酉貿米之在畿湖爲二萬三千餘石自廟堂旣無從他區劃之道則勢將就此中量宜許劃云城餉虛耗誠甚憂悶守禦使充補半留之請亦出於不得已之事則該曹形勢雖甚可悶折半留庫之數姑先以己酉湖西貿米條五千二百石劃報似合宜以此分付該曹及該廳何如傳曰允
정조 17년
洪義榮以備邊司言啓曰坡州牧使具埉在任身死矣依法典返柩時擔軍題給之意分付該道何如傳曰允
정조 17년
洪義榮以備邊司言啓曰頃因前摠戎使李邦一所啓批旨內有令廟堂稟處之命矣水原所在摠廳壯抄三哨牙兵一哨移屬之代以仁川積城等邑軍需保換名作哨事旣有高陽牙兵減額代以長湍軍需保作哨之例此則依所請施行而把摠哨官亦以軍丁所在邑差出至於水原習操時參操陽城仁川等牙兵二哨移付南陽習操事問議於諸將臣則皆以爲牙兵乃是摠帥親兵本不關於防營南陽雖不設防係是摠廳前營水原牙兵二哨移付於南陽前營爲宜云屯牙兵之移屬南陽蓋爲該廳之前營非因防營之新設則移屬一款不必以防營之存革有所持疑一依前摠帥所奏施行之意分付何如傳曰允
정조 17년
洪義榮以訓鍊都監言啓曰依傳敎中官李允默渠之本鄕忠淸道報恩縣充定本局保軍事發關本道道臣使之知委該邑之意敢啓傳曰允
정조 17년
洪義榮以訓鍊都監言啓曰依下敎中官李允默本局保軍充定分揀之意敢啓傳曰知道
정조 17년
李書九以賑恤廳言啓曰南部雙里洞契任掌李泰福今月二十六日本洞路傍得一歲遺棄男兒同里居良女金召史欲爲收養貧不自食願爲受料告于本部自該府同日牒呈故依節目給料使之乳養之意敢啓傳曰知道
정조 17년
洪仁浩以賑恤廳言啓曰西部挑楮洞契任掌金點福今月二十七日本洞路傍得一歲遺棄男兒同里居良女李召史欲爲收養南部小川邊契任掌禹世得同日本洞路傍得二歲遺棄男兒同里居良女吳召史欲爲收養而貧不自食皆願受料告于本部自各該部同日牒呈故依節目竝爲給料使之乳養之意敢啓傳曰知道